কখনো কখনো অনাকাঙ্খিত কিছু ঘটনাও শিরোনাম হয়েছে এবারের ইউরোয়। গ্রুপ পর্বে রাশিয়া-ইংল্যান্ড ম্যাচই এর সবচেয়ে বড় উদাহরণ। ফুটবল মাঠের উত্তেজনা মাঠ থেকে ছড়িয়ে পড়ে দর্শক গ্যালারিতে। ঘটতে থাকে পরস্পরের দিকে বোতল বিয়ার ক্যানসহ বাজির ফোয়ারা নিক্ষেপ করার মত ঘটনা। এক পর্যায়ে যে ঘটনা মোড় নেয় শারিরীক সংঘর্ষে। সেই সংঘর্ষ ছড়িয়ে পড়ে গ্যালারি থেকে স্টেডিয়ামের বাইরে। রক্তাক্ত সেই পরিস্থিতি সামাল দিতে দর্শকদের ওপর বাধ্য হয়ে চড়াও হতে হয়েছিল আইন শৃঙ্খলা রক্ষাকারী বাহিনীর। এই ঘটনায় রাশিয়ান দর্শকদের অভিযুক্ত করে সেদেশের ফুটবল সংস্থাকে জরিমান ও মৌখিক সতর্ক করা হয়।